b'\n_START_ARTICLE_\nSk\xc3\xb8yte (b\xc3\xa5t)\n_START_PARAGRAPH_\nEn sk\xc3\xb8yte var opprinnelig en stor og kraftig sjekte med seil, opprinnelig spriseil. Skrogformen var spissgattet med utvendig ror, slik at roret er hengslet til akterstevnen og f\xc3\xb8lger stevnens profil. Betegnelsen sk\xc3\xb8yte kom i bruk rundt 1800 fra nederlandsk: schuit og har sammenheng med ordet skute._NEWLINE_Sk\xc3\xb8ytene var opprinnelig klinkbygde men ble kravellbygget etter ca 1883 da Colin Archer benyttet kravell i sine lossk\xc3\xb8yter med jernkj\xc3\xb8l. Disse ble ogs\xc3\xa5 fra da av gaffelrigget og ble i 1892 modell for redningssk\xc3\xb8ytene._NEWLINE_Skroget er dypt og bredt og gj\xc3\xb8r en sk\xc3\xb8yte egnet til et bredt spekter av oppgaver langs den v\xc3\xa6rharde kysten, frakt og fiske, lostjeneste og redningstjeneste. Losb\xc3\xa5tene og redningssk\xc3\xb8ytene var forholdsvis komfortabelt innredet for at mannskapet kunne bo om bord over lengre tid. De tradisjonelle motorfiskesk\xc3\xb8ytene hadde en liten lugar forut, gjerne med ovn for varme og koking._NEWLINE_Etterhvert ble sk\xc3\xb8ytene st\xc3\xb8rre, fikk motor, styrhus og hekken ble rundgattet, kalt krysserhekk, men betegnelsen sk\xc3\xb8yte ble beholdt. Redningsselskapet bruker enn\xc3\xa5 betegnelsen redningssk\xc3\xb8yte om sine moderne b\xc3\xa5ter, dette for \xc3\xa5 hedre de seilendre redningssk\xc3\xb8ytenes sj\xc3\xb8dyktighet._NEWLINE_Sk\xc3\xb8yter kan ha navn etter byggested som Hvalersk\xc3\xb8yte, Ris\xc3\xb8rsk\xc3\xb8yte og Listersk\xc3\xb8yte eller etter hovedform\xc3\xa5l som fiskesk\xc3\xb8yte, sildesk\xc3\xb8yte og makrellsk\xc3\xb8yte, sandsk\xc3\xb8yte og seilsk\xc3\xb8yte. Lossk\xc3\xb8ytene og redningssk\xc3\xb8ytene som Colin Archer konstruerte og bygde er blitt legendariske.'